CELEX: 32021D1361
Language: sk
Date: 2021-06-30 00:00:00
Title: Rozhodnutie Komisie (EÚ) 2021/1361 z 30. júna 2021, ktorým sa Grécku povoľuje predĺženie obdobia uvedeného v článku 10 nariadenia Európskeho parlamentu a Rady (EÚ) 2021/267 [oznámené pod číslom C(2021)4650] (iba anglické znenie je autentické)

16.8.2021   
               
               
                  SK
               
               
                  Úradný vestník Európskej únie
               
               
                  L 293/17
               
            
         ROZHODNUTIE KOMISIE (EÚ) 2021/1361
         z 30. júna 2021,
         ktorým sa Grécku povoľuje predĺženie obdobia uvedeného v článku 10 nariadenia Európskeho parlamentu a Rady (EÚ) 2021/267
         
            
               [oznámené pod číslom C(2021)4650]
            
         
         (iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2021/267 zo 16. februára 2021, ktorým sa stanovujú osobitné a dočasné opatrenia vzhľadom na pretrvávanie krízy spôsobenej ochorením COVID-19 týkajúce sa obnovenia alebo predĺženia platnosti niektorých osvedčení, licencií, preukazov a povolení, odloženia niektorých pravidelných kontrol a pravidelného výcviku v určitých oblastiach právnych predpisov v oblasti dopravy a predĺženia niektorých období uvedených v nariadení (EÚ) 2020/698 (1), a najmä na jeho článok 10 ods. 4,
         keďže:
         
                     (1)
                  
                  
                     V článku 10 ods. 1 nariadenia (EÚ) 2021/267 sa predlžujú lehoty na obnovenie bezpečnostných osvedčení podľa článku 10 ods. 5 smernice 2004/49/ES (2), ktoré by inak už boli uplynuli alebo by inak uplynuli medzi 1. septembrom 2020 a 30. júnom 2021.
                  
               
                     (2)
                  
                  
                     Grécko podalo listom z 26. mája 2021 odôvodnenú žiadosť o povolenie predĺžiť o jeden mesiac obdobie medzi 1. septembrom 2020 a 30. júnom 2021 uvedené v článku 10 ods. 1 nariadenia (EÚ) 2021/267. Na podporu svojej žiadosti poskytlo Grécko 8. a 17. júna 2021 dodatočné informácie.
                  
               
                     (3)
                  
                  
                     Podľa informácií, ktoré Grécko poskytlo, bude obnovenie bezpečnostných osvedčení uvedených v článku 10 ods. 5 smernice 2004/49/ES po 30. júni 2021 pravdepodobne naďalej neuskutočniteľné z dôvodu opatrení, ktoré prijalo na zabránenie alebo obmedzenie šírenia ochorenia COVID-19.
                  
               
                     (4)
                  
                  
                     V rámci týchto opatrení zaviedlo Grécko od 7. novembra 2020 povinnú teleprácu zamestnancov v rozsahu najmenej 50 %, opatrenia na ochranu zraniteľných skupín a povinnosť izolovať sa, pokiaľ ide o osoby, ktoré boli choré alebo ktoré mali kontakt s potvrdenými prípadmi ochorenia COVID-19.
                  
               
                     (5)
                  
                  
                     Podľa Grécka spôsobili tieto opatrenia viaceré ťažkosti a omeškania najmä gréckemu príslušnému bezpečnostnému certifikačnému orgánu, ktorého úlohy vykonáva železničný regulačný orgán (ďalej len „RAS“). Tento správny orgán, ktorý mal podľa Grécka nedostatočný počet zamestnancov už v dôsledku náborových opatrení, výrazne zaťažili vnútroštátne opatrenia týkajúce sa povinnej telepráce, ktoré mali za následok obmedzenie prístupu jeho zamestnancov k príslušným administratívnym spisom a predĺženie času administratívneho preskúmania príslušných prípadov.
                  
               
                     (6)
                  
                  
                     Okrem toho musí bezpečnostný certifikačný orgán prijať na účely obnovenia jednotného bezpečnostného osvedčenia postupy, ako sú inšpekcie na mieste, aby sa zabezpečila účinnosť postupov navrhovaných železničným podnikom a posúdili úpravy navrhované vo vzťahu k týmto železničným podnikom. Uvedené opatrenia zamerané na obmedzenie šírenia ochorenia COVID-19 sťažujú dokončenie týchto inšpekcií na mieste.
                  
               
                     (7)
                  
                  
                     Žiadosť o obnovenie jedného konkrétneho bezpečnostného osvedčenia, ktorú v súčasnosti analyzuje bezpečnostný certifikačný orgán, bola predložená krátko pred uplynutím jeho platnosti. Hoci podľa Grécka príslušný certifikačný orgán vynaložil maximálne úsilie na splnenie svojich povinností v stanovených lehotách, nie je možné, aby tento orgán vykonal postupy potrebné na obnovenie bezpečnostného osvedčenia pred uplynutím jeho platnosti vzhľadom na uvedené ťažkosti spôsobené opatreniami prijatými na obmedzenie šírenia ochorenia COVID-19.
                  
               
                     (8)
                  
                  
                     Lehota jedného mesiaca na požadované predĺženie sa obmedzuje na to, čo je nevyhnutné na vykonanie potrebných administratívnych formalít na obnovenie príslušného bezpečnostného osvedčenia zo strany bezpečnostného certifikačného orgánu.
                  
               
                     (9)
                  
                  
                     Podľa informácií, ktoré poskytlo Grécko, z najnovších bezpečnostných správ železničného podniku, ktorý požiadal o obnovenie uvedeného bezpečnostného osvedčenia, vyplýva, že v časti úseku železničnej infraštruktúry, v ktorej tento podnik vykonáva svoju činnosť, nie je evidovaný žiadny incident, okrem pokusu o samovraždu, ku ktorému došlo v roku 2019. Okrem toho bezpečnostný certifikačný orgán nezistil pri inšpekciách a monitorovacích činnostiach vykonávaných od vydania bezpečnostného osvedčenia žiadne riziká ani prípady nesúladu. Z týchto dôvodov a vzhľadom na to, že Grécko žiada o predĺženie obdobia medzi 1. septembrom 2020 a 30. júnom 2021 uvedeného v článku 10 ods. 1 nariadenia (EÚ) 2021/267 len o jeden mesiac, požadované predĺženie by nemalo viesť k neprimeraným rizikám z hľadiska bezpečnosti a ochrany dopravy.
                  
               
                     (10)
                  
                  
                     Grécku by sa preto malo povoliť predĺženie obdobia medzi 1. septembrom 2020 a 30. júnom 2021 uvedeného v článku 10 ods. 1 nariadenia (EÚ) 2021/267 o jeden mesiac.
                  
               
                     (11)
                  
                  
                     Grécko súhlasilo s tým, aby sa toto rozhodnutie prijalo a oznámilo v anglickom jazyku,
                  
               PRIJALA TOTO ROZHODNUTIE:
         
            Článok 1
            Grécku sa povoľuje predĺženie obdobia medzi 1. septembrom 2020 a 30. júnom 2021 uvedeného v článku 10 ods. 1 nariadenia (EÚ) 2021/267 o jeden mesiac.
         
         
            Článok 2
            Toto rozhodnutie je určené Helénskej republike.
         
         
            V Bruseli 30. júna 2021
            
               
                  Za Komisiu
               
               Adina-Ioana VĂLEAN
               
                  členka Komisie
               
            
         
         
            (1)  Ú. v. EÚ L 60, 22.2.2021, s. 1.
         
            (2)  Smernica 2004/49/ES Európskeho parlamentu a Rady z 29. apríla 2004 o bezpečnosti železníc Spoločenstva a o zmene a doplnení smernice Rady 95/18/ES o udeľovaní licencií železničným podnikom a smernici 2001/14/ES o prideľovaní kapacity železničnej infraštruktúry, vyberaní poplatkov za používanie železničnej infraštruktúry a bezpečnostnej certifikácii (smernica o bezpečnosti železníc) (Ú. v. EÚ L 164, 30.4.2004, s. 44).